**Mátraderecske Község Önkormányzata Képviselő-testületének 5/1994. (III. 28.) önkormányzati rendelete**

**A közterületek használati díjának megállapításáról**

(MÓDOSÍTÁSOKKAL EGYSÉGES SZERKEZETBEN, HATÁLYOS: 2023.07.20.)

Általános rendelkezés

**1. §** (1) A rendelet hatálya kiterjed az ingatlan-nyilvántartásban önkormányzati tulajdonú közterületként nyilvántartott belterületi földrészletekre, illetőleg építmények, létesítmények közhasználatra átadott részére.

(2) A közterületet elfoglalni, illetve azt rendeltetésétől eltérő módon használni csak engedély alapján lehet.

**2. §** (1) A közterület-használat engedélyezésével kapcsolatos ügyekben a Polgármesteri Hivatal jár el. Ennek során:

- Közterület-használati engedély (OÉSZ előírásainak megfelelően) épület, építmény elhelyezéséhez csak az Önkormányzat vagy az általa felruházott bizottság előzetes véleménye alapján adható ki.

- Jövedéki termék - szesz, szeszesital, dohánygyártmány, sör és kávé - forgalmazása céljából közterület-használati engedély csak külön engedély birtokában adható ki.

(2) Használati díjat magánszemély és gazdálkodó szervezet (jogi személy) egyaránt köteles fizetni.

(3) A közterület-használati díjat az elfoglalt közterület négyzetmétere után kell megfizetni.

(4) A díjfizetés alól részben vagy egészben felmentés adható:

- jövedelmi és szociális helyzet alapján, lakásépítéssel összefüggő közterület-használat esetén,

- ha elháríthatatlan külső ok miatt az engedélyes a területet nem használja.

**3. §** (1) A közterület-használati díj mértékét a képviselő-testület az alábbiak szerint állapítja meg:

a) Közterületbe nyúló üzlet, homlokzat, kirakatszekrény, előtető, ernyőszerkezet, hirdetőberendezés (ha 10 cm-en nyúlik be): 10 Ft/m2/hó

b) Építési engedélyhez kötött árusító és egyéb pavilon, üzlet 30 Ft/m2/hó

c) Gépjárművek, egyéb járművek tartós és rendszeres közterületi elhelyezése esetén 500 Ft/m2/év

d) Kereskedelmi szolgáltató létesítményhez kapcsolódó gépjárművárakozó helyek rendszeres igénybevétele esetén gépjárművenként 500 Ft/m2/év

e) Önálló hirdetőberendezés 50 Ft/m2/hó

f) Építési munkával kapcsolatos állvány, építőanyag, törmelék elhelyezése lakásépítésnél és javításnál 10 Ft/m2/hó. egyéb építési munkánál 15 Ft/m2/hó

g) Idényjellegű árusítás, minimum egy hónap összefüggő időtartamra 10 Ft/m2/nap

h) Alkalmi és mozgóárusítás 40 Ft/m2/nap

i) vásár, búcsú, sátoros vagy asztalos kirakodó rendezvény esetén 1500 Ft/m2/nap

j) Mutatványos tevékenység, céllövölde, stb. 20,- Ft/m2/nap

(2) Az előzőekben fel nem sorolt, de közterület-használatra irányuló kérelmek esetén a rendeletalkotó egyedileg bírálja el a közterület használati díj mértékét.

**4. §** Ezen rendelet a kihirdetés napján lép hatályba, ezzel egyidejűleg hatályát veszti a Mátraderecske Községi Önkormányzat 6/1991. számú rendelettel módosított 1/1989. sz. rendelet. A kihirdetésről a jegyző gondoskodik, a helyben szokásos módon.

Mátraderecske, 2023. július 18.

**Forgó Gábor sk. Dr. Jakab Dorottya sk.**

**polgármester jegyző**

**ZÁRADÉK**

**Az egységes szerkezetű rendelet kihirdetésre került.**

**Mátraderecske, 2023. július 19.**

**Dr. Jakab Dorottya sk.**

**jegyző**